La cinci zile de la deschiderea traficului pe lotul cu numărul trei al autostrăzii dintre Orăștie și Sibiu, în Miercurea Sibiului și Apoldu de Sus e liniște. Atât de multă încât vecinii își pot vorbi peste drum. De cinci zile, de când tot traficul de tranzit a fost deviat pe autostradă, oamenii din cele două localități se bucură de liniște. Mai puțin bucuroși sunt cei care își câștigau traiul de pe urma traficului de tranzit. Spre exemplu, doar la complexul de la Miercurea Sibiului, din 50 de angajați, 40 și-au pierdut locul de muncă.



32 de minute a durat drumul din centrul Sibiului până la nodul rutier de la Cunța, parcurgând și lotul de autostradă recent deschis. Spre diferență de ziua de vineri, când au fost dați în folosință cei 22,11 km de autostradă, acum asfaltul e mult mai curat. Denivelările în asfalt din zona alunecărilor de teren sunt ”tot acolo”, iar lucrările în afara căii de rulare continuau.



”Din ’58 stau aici. Acum e ca atunci”



Maria spune că locuiește în Miercurea Sibiului de 56 de ani. ”Acum e foarte bine, că nu mai circulă mașini multe. E ca atunci, când m-am mutat. De cum s-a deschis autostrada am și scăpat de gălăgia aceea multă. Și de pericole. Stăteam câte 10 – 15 minute să traversăm strada, căci nimeni nu le lăsa chiar și la trecerea de pietoni”. Femeia mătură în fața curții și își salută, în treacăt, vecinii de peste drum. ”Nici noaptea nu era liniște. Vuiau mașinile, vai-vai… și câte accidente mai erau. Dar acum e foarte bine”.

De traficul lejer se bucură și Dragoș Olimpiu, de 33 de ani, din Apoldu de Sus. ”Când mergeam dimineața cu fetița la școală ne trebuiau zece minute numai ca să traversăm strada. Acum, eu – cel puțin – sunt foarte mulțumit”.



Afacerile care mor



În benzinăria Gazprom de la Miercurea Băi suntem printre puținii clienți ai zilei. ”Cum s-a deschis autostrada, cum au dispărut mașinile”, ridică din umeri casierița. Unii dintre localnici și-au pierdut deja locurile de muncă. ”Cum s-a deschis, instantaneu a scăzut traficul cu 90%. Nu știu ce mai rezistă acum pe aici. Din 50 de oameni, am mai rămas zece”, povestește ospătarul unui restaurant cu motel din Miercurea Sibiului.



Și câteva mici modificări pe DN1



Deschiderea autostrăzii a determinat autoritățile să modifice câteva reguli de circulație și sistematizări ale acesteia. Astfel, la intersecția de la Săliște, DN1 a devenit din nou drum cu prioritate. La Cunța, sensul giratoriu de la nodul rutier care asigură legătura cu autostrada a fost desființat. Tot așa a fost desființat și sensul giratoriu de la Cristian, instalat pentru a facilita accesul la organizarea de șantier a constructorilor care au lucrat la lotul IV.



132 de km de autostradă fără benzinării



Pe DN1 încă mai pot fi observate mașini cu numere de Alba, dar și din alte localități. Unele din posibilele explicații ar fi faptul că odată deschis și lotul III al autostrăzii Orăștie – Sibiu, a fost dat – practic – în folosință un culoar de autostradă de 132 de km, care pornește de dinainte de Sibiu și trece dincolo de Deva. Doar că, pe tot acest culoar, nu există nicio benzinărie. ”Acum se pregătește documentația, anul acesta va fi terminată și lansăm licitațiile pentru benzinării. Licitația va fi lansată pentru toate porțiunile de autostradă din România unde nu sunt astfel de benzinării”, a declarat directorul CNADNR, Narcis Neaga, pentru Turnul Sfatului.



Și spațiile de servicii?



Nu doar că noua autostradă nu are nicio benzinărie pe margine, dar șoferii vor descoperi cu surprindere că nici spații de servicii nu reușesc să găsească deschise decât tocmai dincolo de Sebeș. Deși traficul a fost deschis de un an pe loturile 2 și 4 ale autostrăzii Orăștie – Sibiu, constructorii de la Straco și, respectiv, ai asocierii Euroconstruct Trading 98 – Astaldi nu s-au mai grăbit să termine aceste spații. Cel puțin în cazul spațiilor de pe lotul 4 (cel dinspre Sibiu) estimările neoficiale ale constructorilor arată că anul acesta vor fi puse în funcțiune spațiile dotate cu toalete și parcări. Aceleași estimări neoficiale arătau că aceste lucrări vor fi terminate încă din vară. În lipsa acestora, șoferii de TIR opresc pe banda de urgență, în preajma acestor spații. Cele de pe lotul 3, care vor fi amenajate la Miercurea Băi sunt, deocamdată, într-un stadiu incipient de execuție.

Coloana sonoră: Subcarpați - Pe deal, în văi